РЕШЕНИЕ НА КОМИСИЯТА
от 9 октомври 2008 година
за предоставяне на Обединеното кралство на допълнителни дни в морето в участък VIIе на ICES
(нотифицирано под номер C(2008) 5657)
(само текстът на английски език е автентичен)
(2008/794/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 40/2008 на Съвета от 16 януари 2008 г. относно установяване на възможностите за риболов за 2008 г. и свързаните с тях условия на определени рибни запаси и групи от рибни запаси, приложими във водите на Общността и за корабите на Общността във води, които подлежат на ограничения на улова (1), и по-специално приложение IIВ, точка 9 от него,
като взе предвид исканията, отправени от страна на Обединеното кралство,
като има предвид, че:
(1)
В приложение IIВ, точка 7 от Регламент (ЕО) № 40/2008 е определен максималният брой дни в морето (192), през които корабите на Общността с обща дължина, равна или по-голяма от 10 метра, които носят на борда си бим-тралове с размер на отвора, равен или по-голям от 80 mm, или статични мрежи, включително хрилни мрежи, трислойни мрежи и заплитащи мрежи с размер на отвора, по-малък от 220 mm, могат да се намират в участък VIIе на ICES от 1 февруари 2008 г. до 31 януари 2009 г.
(2)
Точка 9 от горепосоченото приложение дава възможност на Комисията да предоставя допълнителни дни в морето, през които даден кораб може да се намира в тази зона, когато носи на борда си такива бим-тралове или статични мрежи, въз основа на окончателно преустановяване на риболовните дейности от 1 януари 2004 г.
(3)
Обединеното кралство представи данни, които показват, че прекратилите дейност след 1 януари 2004 г. кораби, без тези, които вече са били взети предвид през предишните години, са извършили 3,36 % от риболовното усилие за 2003 г., която е взета за референтен период за присъстващите в зоната кораби, носещи на борда си бим-тралове с размер на отвора, равен или по-голям от 80 mm.
(4)
С оглед на изпратените данни и като се прилага предвиденият в точка 9.1 метод за изчисляване, следва да бъдат предоставени шест допълнителни дни в морето на Обединеното кралство за периода от 1 февруари 2008 г. до 31 януари 2009 г. за кораби, които носят на борда си такива бим-тралове.
(5)
С цел постигане на по-голяма яснота настоящото решение отразява общия брой допълнителни дни, предоставени на Обединеното кралство, и взема под внимание двадесет и двата допълнителни дни в морето, предоставени преди това с Решение 2006/461/ЕО (2) и Решение 2007/487/ЕО (3) на Комисията за предоставяне на Обединеното кралство на допълнителни дни в морето в участък VIIе на ICES, тъй като тези допълнителни дни остават предоставени за 2008 г.
(6)
Мерките, предвидени в настоящото решение, са в съответствие със становището на Комитета по рибарство и аквакултури,
ПРИЕ НАСТОЯЩОТО РЕШЕНИЕ:
Член 1
Към максималния брой от 192 дни, през които риболовен кораб под флага на Обединеното кралство и носещ на борда си бим-тралове с размер на отвора, равен или по-голям от 80 mm, може да се намира в участък VIIe на ICES, както е определено в таблица I от приложение IIВ към Регламент (ЕО) № 40/2008, се добавят 28 дни. Следователно броят дни се изменя от 192 на 220.
Член 2
Адресат на настоящото решение е Обединеното кралство Великобритания и Северна Ирландия.
Съставено в Брюксел на 9 октомври 2008 година.